Què és una identitat digital?
Una identitat digital és un mitjà electrònic per identificar una persona. Consisteix en un secret que s’ha de mantenir (la “clau privada”) i una altra part que es publica lliurement (la “clau pública”). La clau privada et permet signar documents electrònics, la signatura dels quals pot verificar qualsevol usant només la teva clau pública. De manera similar, la clau privada pot revelar (“desxifrar”) secrets que hagin amagat (“xifrat”) altres usant la teva clau pública.

Què és un certificat digital?
Un certificat digital és un document electrònic que associa la teva identitat digital amb d’altra informació, com ara el nom, l’adreça de correu electrònic o l’empresa. Un certificat està format per la part pública de la teva identitat digital, la identitat de l’organització (“autoritat de certificació” o CA) que signa el certificat i la resta de dades que hagi decidit associar a la teva identitat. Normalment, un certificat està restringit per a usos particulars, com ara signatures digitals, encriptació, ús amb servidors web, etc. Això s’anomena restricció “d’ús de clau” d’un certificat. Qualsevol intent d’utilitzar un certificat per a altres finalitats no funcionarà. Malgrat que és possible crear una identitat (i un certificat) amb diversos usos, normalment no es crea un sol certificat per a tots els usos possibles. Crear un certificat per a diversos usos és menys segur. Un certificat només és vàlid durant un període limitat de temps, després del qual deixa de ser vàlid i s’ha de reemplaçar per una versió nova. L’autoritat de certificació també pot invalidar (“revocar”) un certificat abans que caduqui. La validesa d’un certificat es pot verificar de manera electrònica, usant la “infraestructura de clau pública” o PKI.

Com puc obtenir un certificat?
Per obtenir un certificat vàlid, has de crear una sol·licitud de certificat i enviar-la a una autoritat de certificació. Si l’autoritat hi està d’acord, et farà un certificat i te l’enviarà. Per crear la teva sol·licitud de certificat, pots utilitzar l’Assistent de Certificats o pots utilitzar el lloc web d’una autoritat de certificació comercial. Pots obtenir i conservar diversos certificats signats per diferents CA, cadascun dels quals pot ser vàlid i estar subjecte a polítiques diferents. Per exemple, pots tenir un certificat que et permeti signar missatges de correu electrònic i un altre que et permeti identificar-te a Missatges.

On puc desar els meus certificats?
Les identitats digitals, inclosos els certificats, es desen al teu clauer. Així, queden disponibles per fer-se servir en aplicacions com ara Mail i Safari. Els certificats d’altres usuaris (contactes de correu, llocs web, etc.) també es desen al clauer a mida que l’ordinador els va obtenint. Pots utilitzar l’Accés a Clauers (a Aplicacions  > Utilitats) per veure i manipular els certificats. Pots moure i copiar lliurement els certificats (de manera independent de la clau privada associada) perquè no contenen informació personal ni privada que calgui protegir. Es poden tenir diverses còpies d’un certificat. Si has d’enviar un certificat a algú, el pots exportar usant l’Accés a Clauers i enviar-lo per correu electrònic o per qualsevol altre mitjà. De manera similar, si algú t’envia un certificat, el pots afegir al teu clauer deixant-lo anar sobre l’Accés a Clauers, o anant al menú Arxiu > “Importar ítems…” de la utilitat Accés a Clauers.

Què és una Autoritat de Certificació?
Una Autoritat de Certificació (CA - Certificate Authority) és una identitat digital que signa certificats i els converteix en documents electrònics vàlids. Com que les CA són també identitats digitals, també les pot validar una altra CA, formant el que s’anomena una “cadena de certificats”. Perquè un certificat sigui vàlid, la CA que l’ha signat ha de ser vàlida, i així successivament a tota la cadena. Això ho comprova automàticament el programari del sistema quan avalua un certificat.

Per què s’han d’avaluar els certificats?
Usa l’Assistent de Certificats per avaluar la validesa d’un certificat i determinar si és genuí. El programari segur, com ara Safari o Mail, avalua els certificats abans d’utilitzar-los. Per exemple, si utilitzes el Safari per comprar alguna cosa en línia, el Safari avalua el certificat del lloc web i et fa saber si és vàlid. L’Assistent de Certificats et dona informació més detallada i et permet tenir més control sobre l’ús de certificats.